ሠራተኛው እራሱን እየጠበቀ የገጠመንን ፈተና ለማካካስ መሥራት እንደሚጠበቅበት ጠቅላይ ሚኒስትሩ አሳሰቡ
 ዓለም አቀፉ የገንዘብ ድርጅትን እና ማኔጂንግ ዳይሬክተሩን አመሰገኑ
አዲስ አበባ:- ሠራተኛው ህብረተሰብ እራሱን እና ቤተሰቡን ከኮሮና በሽታ ከመጠበቅ ባለፈ እንደሀገር የገጠመውን ፈተና ሊያካክስ በሚችል መልኩ የበለጠ መሥራት እንደሚጠበቅበት ጠቅላይ ሚኒስትር ዶክተር አብይ አህመድ አስገነዘቡ፡፡በዓለም አቀፍ ደረጃ በየዓመቱ ሚያዝያ 23 ቀን የሚከበረው የዓለም የሠራተኞች ቀንን አስመልክተው ጠቅላይ ሚኒስትር ዶክተር አብይ አህመድ ባስተላለፉት መልዕክት እንደገለጹት፤ ወቅቱ ለሰራተኛውም ሆነ ለአምራች ኢንዱስትሪው ፈታኝ ወቅት ነው። መንግሥት በአንድ በኩል የሠራተኞች የሥራ ዋስትና እንዲጠበቅ፣ በሌላ በኩል ደግሞ አምራች ኢንዱስትሪው በወረርሽኝ ተጽዕኖ ሳይሰበር እንዲቀጥል ለማድረግ አስፈላጊ ርምጃዎችን እየወሰደ ነው፡፡ ከተለያዩ አካላት ጋር በመሆንም ተፈላጊውን ድጋፍ እየሰጠ ይገኛል:: ሠራተኛው በአንድ ጎን የገጠመንን ፈተና ሊያካክስ በሚችል መልኩ የበለጠ መሥራት ይጠበቅበታል፡፡ በተጨማሪም ራሱን፣ ቤተሰቡንና ሌሎችን ከበሽታው በመጠበቅ የበሽታውን ተጽዕኖና እድሜ ለመቀነስ መጣር ይኖርበታል፡፡እንደ ዶክተር አብይ ገለፃ፤ የዘንድሮው የሠራተኞች ቀን የሚከበረው ዓለም በኮሮና ወረርሽኝ ውስጥ በሆነች ወቅት ነው፡፡ ወረርሽኙ የፖለቲካ፣ የኢኮኖሚ፣ የጤና፣ የማኅበራዊ ደኅንነት፣ ፈተና ሆኖ መጥቷል፡፡ ለሠራተኞች ደግሞ ከባድ የሆነ የሥራ ዋስትና ሥጋት ፈጥሯል፡፡በተለይም በኢትዮጵያ በእግሩ መሄድ የጀመረውን የማምረቻ ኢንዱስትሪ ወደ ዳዴ እንዳይመልሰው ማድረግ ይገባል፡፡ በከፍተኛ ጥበብ፣ ኃላፊነትና ቁርጠኝነት መሥራት ያስፈልጋል። «ሥራችንን በቤታችን ወይም ተገቢውን ጥንቃቄ አድርገን በሥራ ቦታችን ማከናወን አለብን እንጂ ለአፍታም  መታከት አይገባንም፡፡ ወቅቱን የማረፊያ ሳይሆን አብዝቶ የመሥሪያና፣ ብዙ የማትረፊያ አድርጎ መውሰድ ይገባል» በማለትም ተናግረዋል፡፡ ወቅቱ ብክነትን በመከላከልና ወጪን በመቆጠብ የሚሰራበት መሆኑንም ጠቁመዋል፡፡ «አዳዲስ ፈጠራዎችን ተጠቅሞ ለገጠመን ፈተና መፍትሔ በማፈላለግ፣ ከፍተኛ ወጪ የምናወጣባቸውን የውጭ ምርቶች በሀገር ውስጥ በመተካት፣ ያለንን ዕውቀትና ሀብት ከሌሎች ጋር በመካፈል፣ ይሄንን ወቅት ተጋፍጠን ልናሸንፈው ይገባል» ብለዋል፡፡ አክለውም «የኢትዮጵያ ሠራተኞች እኛ በኮሮና ላይ እንድናልፍ እንጂ፣ ኮሮና በእኛ ላይ እንዲያልፍ እንደማይፈቅዱ ሙሉ እምነቴ የጸና ነው ያሉት ዶክተር አብይ፤ ለዚህም ከነገው ጊዜ ተበድራችሁ ዛሬ የምትችሉትን ሁሉ እንድታደርጉ» ሲሉ ጥሪ አቅርበዋል::
አሠሪዎች የሠራተኞችን መብት ማክበር፣ ጥቅሞቻቸውን መጠበቅ፣መደራጀታቸውን መደገፍ ያለባቸው ለራሳቸው ሲሉ ጭምር መሆኑንም ገልጸዋል። ክብሩና ጥቅሙ ያልተከበረለት ሠራተኛ ምርታማ፣ ውጤታማና ጤናማ እንደማይሆንና፣ ሠራተኞችም የኢንዱስትሪውን ትርፋማነት፣ደኅንነት፣ ወጪ ቆጣቢነት፣ ሰላምና ዘላቂነት ማስጠበቅ ያለባቸው የመኖራቸው ምክንያት፣ የሀገሪቱ እድገት መሠረት በመሆኑ የዘንድሮው የዓለም የሠራተኞች ቀን በዚህ መንፈስ ሊከበር እንደሚገባው መልዕክታቸውን አስተላልፈዋል። በተያያዘ ዜና ጠቅላይ ሚኒስትር አብይ አህመድ ትናንት በትዊተር ገጻቸው ባስተላለፉት መልእክት፤ዓለም አቀፉ የገንዘብ ድርጅት እና የድርጅቱ ማኔጂንግ ዳይሬክተር ክሪስታሊና ጆርጂየቫን ብቃት ለተሞላበት አመራራቸው እና የኮቪድ19ኝን ቀውስ በምንመክትበት በዚህ ወቅት ከጎናችን ለመቆማቸው ምስጋናዬን አቀርባለሁ ብለዋል ። የዓለም አቀፍ የገንዘብ ድርጅት ቦርድ በድርጅቱ ፈጣን የገንዘብ ድጋፍ አሠራር ማዕቀፍ አማካኝነት ለኢትዮጵያ በእጅጉ የሚያስፈልጋትን 411 ሚሊዮን ዶላር ድጋፍ ማድረጉንም አመልክተዋል ።
ይህም ኢትዮጵያ በዘርፉ የሚያስፈልጋትን የገንዘብ መጠን መቶ በመቶ የሚሸፍን ነውያሉት ጠቅላይ ሚኒስትሩ ፤ የድርጅቱ ቦርድ ሀገር በቀል የኢኮኖሚ ማሻሻያ መርሐ ግብሩን ለመደገፍ ባለፈው ኅዳር ድጋፍ ማድረጉም አስታውሰዋል።አዲስ ዘመን ሚያዝያ 24/2012
ጌትነት ተስፋማርያም